khistorydata/jeongjo-sjw-relations huggingface dataset:
정조 20년 · 목
予問畊曰金浦郡守事果何如畊曰今番擧行誠爲駭然而以其治績言之亦不事事民怨載路可知其不治矣○畊書啓以爲果川縣監金履裕治道則役處不過二里許雇軍則只以附近里每名給價一錢五分一無漏落三日告訖別無他聞始興縣令金思羲道路修治初八日爲始初以田夫赴役半日撤罷因不給價自翌日使役民戶而雇價每日每名以一錢五分定給躬察役夫之勤實加給二分而自本縣終境至陽川初境一里許因以始興民夫二日董役原價外加給五分雖曰以他民役他境準給雇價別無怨言橋梁木則無論大中小每箇給價五分而輸運牛貰竝給三分立苗牟田入於治道至爲五處而不過一二頃而止陽川縣令吳泰彥各面民夫或赴道路之修治或赴橋梁之造築而始役初日以其晩赴每名給錢一錢間用田夫自一田至五田各出一夫一體赴役雇價則每日每名給一錢五分橋梁木則區別大小將以定價而尙不出給衙舍修理該縣令今春損廩重葺幾皆了當而未及處則今番亦用近面民丁而價則一如他役間浦橋役所入薍把子每浮給價一錢推用民間或自官貿取杻束使役夫織成把子莎草材木之輸來牛貰無論遠近句檢官以三分酌定面給路邊田畓或有一二畝渾入之弊而各穀已盡收穫別無所損金浦郡守具允德董一邑之民赴各處之役或捨近而之遠或自西而至東存拔任其監色檢束若無主者民言紛然雇價則一如陽川之例而十日于役只給八日之價橋梁之造衙舍之用斫取材木元無定數作筏而下用民而曳已極狼藉橋役垂畢餘材尙多宣言給價而實無受者路傍立苗牟田亦有數處渾入地勢則似然雖以今夏拯米事言之五百六十七石零每石監營折定爲三兩七錢而以五兩四錢分定稱以今番役價之辦給猝地督捧怨聲載路富平府使趙象存始役第五日該府使周行道路躬自看審而持錢隨之民丁每名只給一錢而其中亦有漏落之怨繡行出道翌日每名始給一錢五分前日未給之價亦爲準數出給而把子所用薍草每馱五錢式貿用材瓦輸運時牛貰或給錢一錢或給米三升而邑內役使牛隻幾爲四十匹全不給價以致不均之謗材木則未能量入非但濫斫之爲弊價本或諉本主不願或言從後定價而以目下所聞見尙無所給處雖以役夫言之官治太柔面任恣意一洞十四戶受賂全頉民有偏苦之歎路邊立種牟田二三處犯境不過數畝仁川府使李衡弼則沿路幾爲二十里而以九面之民較其遠近更日赴役外四面用二日之力內五面用四日之力而始役初日只給半日雇價八分其後則準給一錢五分而躬自董飭以錢以酒賞以勸之橋梁木則分大中小計價以給而多爲七八分小爲二三分重林橋役所用空石二百六十餘立每戶二立式收捧民間而初不給價空石分定旣有其邑則濫徵民戶不無人言安山郡守趙重瞻以六面之民路傍三面全力於治道其他三面分排於衙舍葺理橋梁修築材瓦輸運之役初日則給一錢其後八日堇給六日之價貸用民錢至爲二百金之多而材木價亦不備給巡檢道路之時以物力之姑未辦得遍諭民人全爲目前彌縫之計村民有故出他者勒令雇人替役校任之有拘顏私者密通先期伐木旣多不均之患亦有偏苦之怨沿路牟田之立苗處間有犯畝廣州判官金履鎬以其路邊附近民戶使之治道造橋而自始役日運米於役所每名五升式分給已有成規橋梁木量其所入不至濫斫而價本則姑無定數立苗牟田數三處入於治道而因其地勢南陽府使田義顯則一里治道役處無多只以附近民丁修治而雇價則一依他邑例餘無入聞者水原判官洪元燮道路橋梁各出五田夫而或有元不赴役者或有連日使役者不無偏苦之民言而始役初日則每名給錢一錢給米二升自翌日定給五升米而間有未及受者專由於所掌監色緩於成册之修報道路之最難處自官別爲募軍分牌修治將校輩則在在結幕各給糧饌炊具仍以宿食不相離次嚴防村閭之作弊秋牟田亦有數處犯邊而不至大段
정조 20년 · 목
因具允德趙象存囚單子敎以姑放待還宮後捧供又因都囚徒單子敎以金履永考律勘放金龍淳尹範益附過放送曹翬振考律草記閔致愼則待判堂出仕捧供○該府以金履永杖八十收贖奪告身三等放送曹翬振杖一百收贖告身盡行追奪放送啓允之敎以如有功議各減一等又以魚用謙杖一百收贖放送啓敎以勘以公罪
정조 20년 · 강
命承旨魚用謙牌招
정조 20년 · 강
敍前翰林吳泰曾
정조 20년 · 목
因禁府金履永照律草記敎以前翰林吳泰曾敍用令該曹口傳還付仍令政院牌招入直
정조 20년 · 강
命閔致愼恣行戕殺之罪嚴飭箕伯詳査以聞
정조 20년 · 목
義禁府啓言前朔州府使閔致愼原情以爲今春倉穀反閱之時本府大倉監官李永伯所逋折米爲二百九十六石而永伯家庄放賣所捧只爲三十石餘數萬無責出之路使渠首族均排於諸族擧皆備納其中永伯異姓親吳楚亨楚全楚顯鐵夢等四寸兄弟初則頑拒末乃備納矣永百同姓族李能默呈狀內吳哥等謂以李哥族逋異姓不當備納奪去渠之農牛云故使之捉來對卞而吳哥三次拒逆終不應訟故發差捉致數日拘留三月初十日捉入査問則楚亨楚全鐵夢等官庭發惡言辭悖慢故降定馬兵後各決棍十度楚顯則不至如三漢之頑悍只以同犯奪牛之罪決笞四十度放送矣同月二十日渠家屬勸以酒肉之屬楚全等極意醉飽不勝煩熱解衣觸風及至夜半索飮冷水轉轉危劇楚全楚亨楚顯俱爲致殞鐵夢則傍人急灌方藥旋得回生當初渠之懲治棍至於十笞至於四十所用棍笞亦是依式恒用者則只是一時警責而非出於戕殺之意受杖十日之後三人至於此境則渠雖未知杖毒之所致食傷之所祟而渠爲守宰不愼刑杖致此三人之一時幷命一則渠罪二則渠罪云發目取招泛稱遲晩所當請刑而曾經宣傳官勿爲請刑載在通編請上裁敎以渠供不可取信嚴飭道伯各別詳覈狀聞而別定剛明査官十分明査俾無泛忽之弊如有疑端親執査啓事分付道臣
정조 20년 · 강
戶曹以華城城役時石手等施賞啓
정조 20년 · 목
該曹啓言華城城役時赴役石手施賞中所餘二名自安養上來故今已畢頒給而無案付各色工匠九十一名內八十四名次次搜覓已爲施賞其餘七名待其來現頒給
정조 20년 · 목
東南關王廟纛所祭在明也
정조 20년 · 강
召見時原任大臣閣臣整理堂上于便殿領議政洪樂性左議政蔡濟恭奉朝賀金鍾秀領敦寧金履素判府事李秉模右議政尹蓍東提學沈煥之原任直提學徐浩修徐龍輔鄭大容直提學李晩秀原任直閣金勉柱尹行恁南公轍金祖淳直閣李始源檢校待敎沈象奎徐有榘整理堂上徐有隣沈頣之李時秀趙心泰徐有大
정조 20년 · 강
命留都所狀啓自華城境從撥路馳啓著爲式
정조 20년 · 목
判府事李秉模啓言今番幸行時自大駕出宮後至安山宿所則留都所狀啓自當依舊例出付留陣營門擧行而自華城境以後則旣有撥路從撥路馳啓事永爲定式請以此意分付各營門及京畿監司華城留守處從之
정조 20년 · 강
翁主有痘漸召見藥院提調沈頣之于便殿
정조 20년 · 목
予謂頤之曰元子女弟自數日間症類挾食發熱苦痛矣俄始見之則手足有班粒之發見者似是痘症而待令醫官多是年老眼昏不爲行世看病者方外痘醫誰有詳明可使之人乎頤之曰如安載述李惟鐸者以痘醫經歷甚多矣予曰症勢則分明是痘而欲待外醫詳診以定其眞假安李兩醫自本院卽爲招入也頤之曰近日日氣寒暖適宜雖以閭閻言之痘運極吉到處至順云矣予曰國朝古例宮中有痘患則或移御或出避主第皆因時原任大臣請對擧行而聞肅廟朝移次於都總府今之摛院卽昔之總府也其在爲所重之道暫爲移次似不妨而遠移則旣多非便摛院之前例事不偶然今欲與元子移住內閣建陽一路勿使相通此闕門鑰自此開閉則與各闕無異矣慈宮仍御此處分提調差出以爲直宿承旨則以金祖淳當點下於副提調望亦爲直宿可也予曰陵幸勢將退期早爲分付然後可使外間知之予又曰在所重之義姑爲移次而雖使同處未必同經矣戊寅年淸衍郡主患痘而予則至辛巳始痘其後稍久二郡主始痘今番亦必如予之所經矣李惟鐸在外安載述則來待命載述入診載述以爲痘症分明而當用紫草茸命提調限二兩重覓入
정조 20년 · 강
命幸行日子退定於來月
정조 20년 · 강
予與元子移御于摛文院召見時原任大臣閣臣藥院提調領議政洪樂性左議政蔡濟恭領敦寧金履素判府事李秉模右議政尹蓍東提學沈煥之原任直提學金載▣徐龍輔鄭大容直提學李晚秀原任直閣金勉柱尹行恁南公轍金祖淳直閣李始源檢校待敎沈象奎徐有榘藥院提調沈頤之
정조 20년 · 목
予乘馬與元子由萬八門保定門宣明門靑陽門永肅門至摛文院時原任大臣閣臣藥院諸臣請對命入侍領議政洪樂性啓言伏聞翁主痘漸已發表症候極順不勝喜幸而旣有所重且有列聖朝已例大殿元子宮卽爲移御恐不可已故敢此仰達敎以移御總府肅廟朝沖年已行之例而宮中傳之今之內閣卽古之總府云今番亦欲依此爲之矣
정조 20년 · 강
命將臣中一員來待闕門近處直房兵曹判書鄭好仁入直闕內公廨總府堂郞各二員移直內兵曹
정조 20년 · 목
領議政洪樂性啓言今伏承摛文院移御之敎隔一宮墻外間太近將臣中一員還御前使之來待于闕門近處直房兵判亦令入直于闕門內公廨總府堂郞各二員移直于兵曹堂郞直所總府原入直堂郞則依前入直之意請分付從之
정조 20년 · 강
以洪檍爲分內局提調口傳也仍命與承旨金祖淳待令于慈宮差備
정조 20년 · 목
領議政洪樂性啓言建陽門今不得往來慈宮差備不可無藥院待令請分提調一員差出與承旨一員入直擧行從之
정조 20년 · 강
命大臣閣臣藥院諸臣間日承候朝廷問安還御後爲之
정조 20년 · 목
領議政洪樂性啓言摛文院移御後朝廷問安當爲之而臣等則當間日承候以伸下情矣從之敎以廷候還御後爲之
정조 20년 · 강
遞總管李潤謙以金箕性代之前望也
정조 20년 · 목
敎曰總府堂上中時帶軍門人許遞前望單子入之待下批牌招察任
정조 20년 · 강
命敍前檢校直閣金勉柱仍令該曹付軍職
정조 20년 · 강
召見時原任大臣閣臣藥院提調于摛文院左議政蔡濟恭領敦寧金履素判府事李秉模右議政尹蓍東提學沈煥之原任直提學金載▣徐龍輔鄭大容直提學李晩秀原任直閣金勉柱尹行恁直閣李始源檢校待敎沈象奎徐有榘藥院提調沈頣之
정조 20년 · 목
承候也左議政蔡濟恭等曰翁主痘症今爲發瘢中日一向安順乎予曰旣不相通雖未詳知而大體平順云矣予曰昨日卿等擧條批旨中雖以今之內閣卽古之總府爲言而肅廟朝時總府爲今之璿源殿也今此內閣乃其後所設之總府故閣中老松世傳爲劉希慶家所種而地雖相殊總府之名則相同矣予曰今年年分狀啓戶曹所劃之總必應不足當初則以全不給災欲爲磨勘此豈成說乎濟恭曰幸因聖敎雖有俵災尙不無不足之慮蓋今年年事八路均登而以數千里之廣難保其無一二畝之陳荒雖粒米狼戾之時若或陳荒之徵稅則其爲民冤豈以豐歉而有異乎且況關西一路所俵之災在於水患之前亦當更爲加劃矣予曰西比兩道初無稅總何耶右議政尹蓍東曰北道則臣雖未知而關西則初無量案矣濟恭曰邊上之民與他自別卽今數百年升平雖看作尋常而蓋想其當初設施傳出於慰悅邊民故平原曠坪耕墾相連之地問其稅則至薄臣於藩任發巡時路傍民訴輒以給災慰諭而默察其情不甚爲悅大抵西路與三南有異三南則膏沃之野定賦頗厚故民之納稅把束亦惜此道則本稅旣輕些少增減不足爲欣戚矣予敎藥院提調沈頣之曰慈宮所進御養胃湯問于康命吉方文書入而慈宮湯劑每每自內煎進者蓋欲親自監視而今則有所俗拘予亦移次在此自藥房煎進也慈宮筋力康旺蔘劑不能多進而瓊玉膏以涼潤之故爲當劑此甚喜幸也蓍東曰瓊玉膏自上亦爲進御則誠好矣臣嘗聞諸醫官四十後五十前最爲良劑云矣予曰予何必脤此劑乎
정조 20년 · 강
飭差使員守令除朝辭下送未下直守令當日下直
정조 20년 · 강
召見藥院提調及諸閣臣于摛文院提調沈頣之提學沈煥之原任直提學徐龍輔鄭大容直提學李晩秀原任直閣金勉柱尹行恁南公轍直閣李始源檢校待敎沈象奎徐有榘
정조 20년 · 목
藥院提調沈頤之問候訖予曰伏聞慈宮氣候一向安寧而看護痘憂或多終夜之時予則移次便處下情不勝伏慮而慈宮以喜悅之心不以勞動而有妨爲敎矣痘憂雖茶飮亦不必用云自昨已有脹意亦能粥飮大體至順矣頤之曰昨日自藥房進水剌而恐不如尙饍所進矣予曰飯則甚好而終日無移步之地不能行氣故不得多進矣頤之曰元子宮居處凡節或不無齟齬之慮矣予曰常時居處有若閭閻之行廊故無處不自得而來此初見之地遊嬉大樂矣予敎提學沈煥之曰諸閣臣分三番輪直而入直外皆使出去也敎承旨魚用謙曰承旨中副提調及守廳直外三員不必竝爲坐直一員則輪回出去上下注書亦替番內閣與政院分直於弘文館而本館入直移送翰苑可也
정조 20년 · 강
召見時原任大臣閣臣及藥院提調于摛文院左議政蔡濟恭領敦寧金履素判府事李秉模右議政尹蓍東提學沈煥之原任直提學鄭大容原任直閣金勉柱尹行恁南公轍檢校待敎沈象奎藥院提調沈頣之
정조 20년 · 목
大臣閣臣承候藥院請診也○左議政蔡濟恭等問候訖予曰元子昨亦穩過而卿等入來之時每早故不得出見矣濟恭曰翁主痘症今爲起脹初日亦爲一向極順乎予曰雖未續續詳聞而大抵平順云矣濟恭請陵園幸行停止予從之又曰予亦不無此意而或恐反貽民弊故尙今趑趄且獻陵展拜欲於今春爲之而未果矣今番陵幸若又停止則又將次次遲退是爲悶然舟橋則雖明年亦當用之今此先設亦無所妨矣舟橋堂上沈頤之曰舟橋衛護船以水上船留待矣今則姑爲放送乎予曰依此爲之予曰太廟冬享以何間擇入乎承旨李益運曰初七十一爲吉云矣予曰廟享不可踰旬以初七爲之右議政尹蓍東曰金文靖從享以初定日子恐難擧行以退定之意分付禮曹何如予曰從好爲之也
정조 20년 · 목
左議政蔡濟恭啓言陵園幸行有退定於來月之命聖心之憧憧非不仰認而臣之愚見終有所難處以事勢度之退定之期當在來月旬望之間冬候難以預料若於其時適値初寒則聖體之多日勞動輿情不勝悶慮且列邑許久等待之際難保其必無貽弊於民人臣意則今秋陵幸特爲停止以此意趁卽須下於外邑爲好故敢此仰達矣右議政尹蓍東曰左相所達誠有意見卽賜允從好矣從之
정조 20년 · 강
命壯勇大將金持默還授牌符
정조 20년 · 목
政院啓言幸行旣命停止壯勇大將金持默卽爲牌招兼察壯勇大將李敬懋所佩虎符及傳令牌請還爲傳授允之
정조 20년 · 강
召見藥院提調及諸閣臣于摛文院提學沈煥之原任直提學徐龍輔鄭大容直提學李晩秀原任直閣金勉柱南公轍直閣李始源檢校待敎沈象奎徐有榘藥院提調沈頤之
정조 20년 · 목
藥院提調沈頤之問候訖仍曰翁主痘候一向平順乎予曰今是起脹中日而昨夜已有膿意可謂聖痘矣
정조 20년 · 강
命永宗僉使金爀除朝辭赴任仍佩前僉使密符諭書追後祗受
정조 20년 · 목
政院啓言新除授永宗僉使金爀除朝辭赴任密符則前僉使吳載衡所佩密符傳授後新舊僉使形止狀聞諭書則追後上來祗受事命下矣以此意新舊僉使處請一體下諭允之
정조 20년 · 강
命關西諸邑災實分等依道臣狀請施行推奴徵債限明秋防塞道伯朴宗甲越俸舊還一款更爲稟處
정조 20년 · 목
備局啓言卽見平安監司朴宗甲災實分等狀啓則平壤等二十邑旣不被水又以退霜早晩俱熟雖謂之罕有之樂歲諒非過語安州雖是水災中一邑而水過處不過兩江之壖若干坪田而已定州等七邑當初水潦不甚爲災末梢收穫又能豐登置之稍實義州等十四邑山沿之間豐歉懸殊坊里之內荒稔差異以被災較成實則雖就其最甚邑論之猶不過三四分之一矣等以上之以至十之一二十之一而且有餘分則其熟多災微之實不可以暫經水患而斷以尤甚置之之次大抵今年農形大都登熟實無分等之可論而只緣水潦之浸汎致有等數之區別至於尤甚名色元無可擬之處不爲擧論後錄諸條竝請令廟堂稟旨分付矣其一之次邑尤甚面里還米限折半以相當穀準折代捧待明秋還作本色事也其一義州昌城新舊還若令竝督則被災之類無所相資兩邑舊還姑勿竝督其餘之次十二邑抄出尤甚面里舊還限折半仍停事也其一推奴徵債限明秋防塞事也本道穡事初秋前後則可謂大登而八月之雨爲災於沿江諸邑幾致民人蕩析之患厚蒙朝家蠲恤之恩旋幸結構民得奠接且被水面里之外則皆是大同之豐今此列邑形止之陳聞不無斟量於其間分等事依狀請施行舊還則義州昌城之盡數停捧十二邑尤甚面里之限折半停捧事及還米準折代捧事亦似稱停竝依狀請施行其外稍實二十八邑舊還則待廟堂知委準數捧上爲辭則此乃各年停退條盡數收捧之謂也合各穀爲二十一萬二千三百五十石零也不苛不撓宿逋盡充則實爲公私之幸亦依狀請施行推奴徵債雖値登稔輒請防塞便作諸路按例之事亦依狀請施行允之敎以道狀所謂舊還之分數停退外餘當準捧云者其說旣駭且惑爲西民深悶其方伯之若是生疏舊還徵捧分排之規廟堂稟定石數行會諸道而諸道都數要不越十萬二十萬則今聞關西舊還當捧至爲二十餘萬不計年條久近不顧已例有無自請一時準捧若用此例於諸道則幾百萬石亦當竝徵於今年八道四都將無一包之未收乎不矜其不能只以不苛不撓四字宛委諷諭泛言依狀請施行未知十分爲當道伯爲先越俸舊還一款更爲稟處
정조 20년 · 강
召見時原任大臣閣臣及藥院提調于摛文院領敦寧金履素判府事李秉模右議政尹蓍東提學沈煥之原任直提學徐龍輔直提學李晩秀直閣李始源檢校待敎徐有榘藥院提調沈頣之
정조 20년 · 목
承候也○領敦寧金履素等問候訖履素曰翁主痘症一向平順云不勝欣幸矣予曰自再昨慣膿而今夕以後則始可收靨矣予敎右議政尹蓍東曰箕伯年分狀啓何爲循例回啓耶雖曰大登舊還豈可盡捧身爲道伯寧有自請準捧之例乎且況關西舊還至於廿餘萬石之多則以何力量一年內準數畢捧乎設令有準捧之地俾有若干零餘者儘爲朝家恤民之政而箕伯之不計年之久遠不論穀之多寡直以準捧二字狀請者誠極生疏而廟堂之無一言依此請施者恐非十分道理故朝下判付之使廟堂更稟者也蓍東曰道伯之旣請準捧者有難自廟堂使之不準捧故不得不以依狀請施行之意草記而草記中枚擧舊還石數之爲二十餘萬者蓋爲其許多石之一時難捧而以備睿覽恭俟自上處分矣予曰勿論關西及他道舊還徵捧自當有限年之道自壬子舊還爲始徵捧則似好矣蓍東曰今若限年則限年以前舊還無可捧之日畢竟歸於蕩減之中臣意則勿限年數先自最久條分數捧之好矣
정조 20년 · 강
命諸道舊還以四分一爲準從最久年條收捧仍令關西舊還五萬二千石詳察各邑災實均排收捧
정조 20년 · 목
右議政尹蓍東啓言諸道舊還都數爲一百十八萬八千三百餘石當此均豊之歲雖準數收捧未爲不可而新舊竝督民力有未紓之慮姑就原數中限四分一磨鍊多寡分數則農形穀數道各不同參量事勢最少處全數或折半最多處自三分一至五分一以準四分一之數各該道臣亦視此爲例詳察事勢農形勝而穀數少處全數收捧如關西沿邊被災諸邑則勿爲分排要令穀數準而民力均近年以來舊還收捧每以最近年條磨鍊故久遠者畢竟都歸蕩減之中誠非細憂今年則必自最久條爲始以此收捧之意請嚴飭分付從之又啓言關西分等狀啓覆奏舊還事批旨有更爲稟處之命矣今年諸道舊還收捧大略以元數中四分一分排則關西舊還當捧條爲五萬二千石零就此數中詳察各邑農形及災實均排準捧之意請分付從之
정조 20년 · 목
藥院請診也○藥院提調沈頤之問候訖仍曰翁主痘候今至何境乎予曰今日則面部快有收靨之意惟食而眼眠而食至於藥治則雖茶飮亦不用云矣頤之曰痘候平順極爲喜幸而其爲貽念於殿宮則必多矣予曰近日慈宮不但貽念久致勤勞下情悶然矣之曰昨日畿伯送言於臣問間浦舟橋之撤仍當否矣予曰此則姑撤而明年更設亦不甚難乎頤之曰此不過數蒦船造成改建無難而若不撤經冬則當有守直等貽弊之節矣予曰卿諭于畿伯不但間浦舟橋之撤去凡係沿路貽弊之事期於盡祛可也又敎頤之曰昨日擧條中舊還之限四十萬石徵捧旣無近例以四分一改付標可也大抵舊還與停退條有別蓋因朝令停退者爲停退條當捧而未捧者爲舊還條停退條又經一年而未捧然後始入於舊還中戊戌年嶺南二十五萬石之徵捧卽因其前年停退之夥然依舊還例徵督而甲辰之八十萬癸丑之五十萬皆因此例故舊還之只徵最近年條便成近規右相之請捧最久條卽守經之論也聞壬辰條爲最久云今雖徵捧安知其的捧壬辰之未捧耶
정조 20년 · 강
領議政洪樂性疏陳病狀乞解藥院之任賜批不許
정조 20년 · 목
批以卿須安心在家穩攝待還次日入來仍命遣史官傳諭
정조 20년 · 강
有政吏曹參判黃昇源參議韓用龜兵曹判書鄭好仁進
정조 20년 · 목
以曹喜有爲獻納洪明浩爲禮曹參判尹弘烈爲同義禁金羲淳爲槐山郡守李太亨爲副總管
정조 20년 · 강
召見時原任大臣閣臣及藥院提調于摛文院左議政蔡濟恭領敦寧金履素判府事李秉模右議政尹蓍東提學沈煥之原任直提學鄭大容直提學李晩秀原任直閣金勉柱檢校待敎沈象奎藥院提調沈頤之
정조 20년 · 목
承候也○左議政蔡濟恭等問候訖濟恭曰翁主痘候一向平順乎予曰幾皆收靨而較脹濃稍遲此亦痘症之好者云矣右議政尹蓍東曰脹濃欲速靨痂欲遲果是聖痘之症矣予曰今番聖痘雖非所重可見兆眹之善矣濟恭曰眞是吉祥善兆矣予敎濟恭曰箕伯狀啓舊還事卿則以爲如何濟恭曰臣始見之而竊爲憂歎矣雖緣吏事之生疏姿性之汚闊而闊疏旣如此西民之憂有不可釋然矣予敎藥院提調沈頤之曰舊還謄錄成一册子事昨筵已諭矣卿果出與戶判有所商量乎廣留曾有編册以納者比或見在否頤之曰廣留所成册子本司無留藏者昨日已言於戶判使之考例編成矣予曰停退條與舊還條今年分等時亦爲區別乎蓍東曰今年停退條抄出者不過萬餘石此則似不難準捧而停退與舊還出於民則一也予敎濟恭曰右相以爲舊還當從最久條先捧云者卿意如何濟恭曰非不好矣畢竟有蕩減之令則又當從其次最久條而蕩減矣予曰所謂蕩減者全歸吏鄕民間豈有納不納停不停之謄册乎亦何知今年所謂舊還之捧爲何年未捧之條乎濟恭曰舊還民無知之者三斗之捧雖以五斗出秩民莫得以區別矣蓍東曰民雖不知自有作册守宰若能綜覈但從各其名下所載之穀數分別虛實則寧或濫徵乎濟恭曰雖以先輩文集見之亦有寧蕩減毋停捧之語蓋停捧之利不過當年目前之救急而翌年之新還纔畢繼責前年之餘穀民反爲困矣頤之曰當年之停退又間一年未捧然後始爲舊還名色成册中當區別矣予曰然矣遇慶而蕩減者亦必考其爲何年條詳細載錄可也予曰關西之捧糴易於他道十月封倉雖是禁令而民之準納不出十月者多處云然否濟恭曰不但關西北關亦然矣予曰我國壬辰以前府庫充溢故八年經亂之餘軍資倉穀尙有四萬石餘儲蓋其時則戶曹無別貿而然耶濟恭曰亦無別營放料矣予敎頤之曰戶曹之出入不相當追計百年亦必如此大豐總外必皆不足矣頤之曰以近年比之庚子總所減爲七八萬結以今結總論之雖大豐難爲十萬之稅入矣予曰丙申年前宮房折受之多出亦幾何只憑大典之定結每謂未準結而加數其失夥然矣頤之曰丙申後出給之結爲二萬餘結以穀言之則爲二萬餘石矣予曰孝廟朝田總有三等而考出其中下總比之先朝田總亦無加減矣蓍東曰雖使改量每較前總而無甚出入矣予曰國用專係於田制而九等之制今則不明今之田總皆卽最下等也卿等前亦以改量爲言而予則以爲難便蓋仁政必自經界始而人之以此爲心者絕少先以斂民富國爲心眞所謂寧有盜臣者也若使改量未量之前民之胥動浮言容有極哉橫渠以爲井田自一方始朱子以爲大難之後始可行之朱子之言實是量時度勢而言也若使如年前昌原之旣始而中停則反不如不爲矣濟恭曰井田之制今時則猝難行矣民產各不同田疇各有主欲分富人之有饒以資貧人之不給貧者雖樂富者易怨朱子所云大難後可行者亦指民業蕩折之時田制更張之際也予曰我國阡陌異於中華則井田元非可論矣蓍東曰人齒少土地多而後始用均田之制人齒之繁莫如今時雖欲均田勢不可得矣予曰林濟遠嘗以爲人齒較古漸少其言何如蓍東曰其說殆妄矣領敦寧金履素曰屋宅之稠雜亦無如近日故街路隘狹至有不能容騎之處矣予曰此是卿等之責也建屋而犯路界者隨使該部撤去則豈有其弊濟恭曰民心多詐初以假家冒占基址稍俟其久內自築堗儼然成屋蓋假家之屬不在當禁之中故也蓍東曰臣之詣闕之路日前忽有數三屋新建者問其委折則謂以假家之址仍成屋子故招致部隸一竝撤去矣此亦卽地現發故得使撤去而若過數年轉相賣買之後則亦行不得之政也予曰此亦紀綱所在侈習漸肆不能守分雖下賤之類必欲稍廣其屋而然矣予謂履素曰近無甲器果有其效耶履素曰稍久之後當有其效而以目下所見常器之價爲向來甲器之價姑未見顯效矣予曰甲器之最好者價至一緡奇巧之制愈出愈新不得不申禁矣予曰分院之官何所利而難保其廉名耶濟恭曰專是水稅而人家壽器板竝皆屬公故易爲得謗矣履素曰臣居水上慣識收稅之規什一之外更無所稅而至於壽板元無所稅矣稅法漸廣至於全數屬公亦極駭然矣予曰分院自是十年移設之地而今此所設之地已過幾十年此專爲近水便於收稅而然耶履素曰今亦有願移之議而因循未果矣予曰細考前例詳探民情後筵更稟可也
정조 20년 · 강
命分院燔造器皿令前燔成者依前進上仍飭此後毋敢以如前色品燔造買賣
정조 20년 · 목
司饔都提調金履素啓言分院燔造白土常土兩色取用姑未完定進上器皿本非甲燔奇巧之制燔成已在令前勢難一變前日色品今年則依前進上恐合事宜而今番飭敎固知祛侈杜弊之聖意第念進獻物種純用常麤之品事體未安此後進獻器皿雖不甲燔稍用精品其外則毋敢以如前色品惟意燔造私相買賣如或現發一切嚴繩之意請嚴飭分院從之
정조 20년 · 강
召見廣州留守徐有隣水原留守趙心泰原任直提學徐龍輔直提學李晚秀于便殿
정조 20년 · 강
命時囚金忠國議處兪應煥勘放
정조 20년 · 목
義禁府啓言前熊川縣監金忠國原情以爲到任適在漁稅屬邑之後而甲寅乙卯兩年收稅時一遵前官新定科條嚴束監色使不敢一毫橫侵無弊收納矣今以生弊首犯至登道査顧其罪犯萬死無惜云請刑推得情敎以除刑推議處又啓言前參奉兪應煥原情以爲莫重享祀飭敎諄複而眼同熟設之際不善看檢全未審愼之罪萬戮猶輕云請刑推得情敎以依同罪他囚例勘放
정조 20년 · 강
召見藥院提調及諸閣臣于摛文院原任直提學鄭大容直提學李晩秀原任直閣金勉柱尹行恁南公轍直閣李始源檢校待敎沈象奎徐有榘藥院提調沈頤之
정조 20년 · 목
藥院請診也○藥院提調沈頤之問候訖仍曰翁主痘候一向平順云乎予曰今日已有落痂之意矣
정조 20년 · 강
命海西災實分等江都所送選武布代錢及牙兵輪防停止推奴徵債防塞竝依狀請施行事目災外加給八百結重推該道臣徐邁修
정조 20년 · 목
備局啓言卽見黃海監司徐邁修災實分等狀啓則海州等十三邑置之之次黃州等十邑置之最實仍以爲事目災二百結外畓災一千三百十二結四十七負特許加劃後錄諸條竝請令廟堂稟旨分付矣其一癸丑停退各樣軍米布及奴婢身貢依數收捧而舊還待備局關擧行江都所送選武布依近例代錢輸送以紓民力事也其一牙兵入防停止事也其一推奴徵債限明秋防塞事也八路登稔之邑例以稍實分等而該道十邑則以最實換稱者可見其無前大豐然以田農之稍遜於畓穀道臣旣已區別爲請分等事依狀請施行乙巳大水永災未頉者及各年各邑地廣土瘠初不落種處每入於當年分俵云而事目外所加請爲一千三百十二結四十七負取考各年謄錄則豐歲給災雖不下於一千五百結以上而以本道結總論之則畓結爲八千四十一結零以當年災實數較之則五分一而有餘六分一而不足其所請災終似過當今以八百結加給竝事目準千結以爲精實分俵之地選武布之輸送江都者代錢之請便是年例依狀請施行牙兵輪防之爲弊甚巨推奴徵債之撓民多端停止與防塞事亦竝依狀請施行狀聞中災結論列語頗煩屑殊失奏御文字精約謹嚴之體請該道臣從重推考允之
정조 20년 · 강
命御定五經百選校準嶺南儒生及書寫營吏分等施賞
정조 20년 · 목
敎曰御定五經百選昨年下送嶺營使啓書營吏書寫道內儒生校準以進者蓋取本道儒生之經工嫺習營吏之筆畫典實異於他道也其所書進果皆善書精校不負特敎之意極爲可嘉初次書進時已施賞格而第二次第三次校準與書寫雖非別人亦不可無賞儒生則二次朱書百選各一件三次四書中一件印給營吏則二次依初次例施賞三次則自本道次次從便酬勞事下諭于該道道臣
정조 20년 · 강
黃海監司徐邁修上疏請停本道陸操賜批許之仍命檢飭列邑官門聚點之勤怠又命邁修越俸五等
정조 20년 · 목
疏略曰本道軍民纔經多年荐饑今年秋事雖幸登熟遽難責之以積廢之戎務而又況軍政水陸一也其爲民弊則陸操有甚於水操故自前行操之時行則竝行停則竝停今番之只停水操獨行陸操已非一視之政且諸道皆得停操則惟此本道軍民之獨抱向隅之歎亦甚可矜本道陸操一款亦依他道姑爲停止恐合事宜惟聖明裁察焉大抵我國昇平已久恬嬉爲習外邑之聚點權報成規兩營之巡操停廢爲例脫有緩急將安所恃自今以後另飭諸道列邑除非大歉之歲各於官門聚軍私操該道帥臣別遣親裨察其勤慢或有如前權報者一一狀罷春秋爲課歲以爲常則軍額可無虛伍器械可以整頓而又無遠路赴會之苦各色糜費之弊矣如是申飭之後帥臣不拘年限但視民力時行水陸大操事永爲定式似或爲捄弊之道下臣此疏於廟堂稟處焉批以民勢苟然何不言之於諸道詢問之初何不請之於水操特停之後乎北關西關停操之請西關事尤爲駭然所以有問備之擧於彼旣爲民而許之獨於卿靳持不但斑駁於一視而已內地與邊地亦自有輕重之殊勢將姑從卿請以紓民力第將此意許令廟堂行會於卿與帥臣處大抵司鍊專於部鍊哨鍊勝於司鍊今年邑點如果不至無實亦庶差强此在卿等檢飭之勤怠而尾附意見設令事勢雖或如彼卿亦兼兵使則焉敢爲此無於法之請不顧戎政之至嚴乎揆以國體拿問重勘在所不已而戎點在卽宜責贖罪之方卿則姑先施以越俸五等之典
정조 20년 · 강
命時囚兪應煥分揀放送
정조 20년 · 목
義禁府啓言時囚兪應煥依同罪他囚例勘放事命下矣徽陵前別檢夫宗仁係是同罪而旣因判付特蒙分揀則不可罪同罰異請上裁敎以兪應煥亦是濟州人乎同罪云者亦非夫宗仁之謂也然旣遞職分揀放送
정조 20년 · 강
召見有司堂上沈頣之于重熙堂
정조 20년 · 강
命星州忠節祠更送香祝致祭罷該房承旨尹光顏香室入直官員鄭敬翰職忠義汰去削名守僕嚴杖卽其地定配該道臣李泰永越俸三等祭文改書揭板
정조 20년 · 목
慶尙監司李泰永以忠節祠致祭祭文揭板搨印以進而年號以嘉慶書之敎曰今見該道臣印進星州忠節祠贈牧使李士龍致祭祭文頭辭年號香室擧行萬萬駭然何異於不祭卽令該房更送香祝於道臣處以附近守令中曾經承旨人爲獻官地方官爲大祝設行其時擧行之香室官員何足責而名則官員也至於忠義異於一時入直之官員而近來全不擇差不知格例入直官員罷職忠義査出汰去如渠者何給忠字乎削名渠廳勿齒渠類守僕爲先嚴杖卽其地定配不察之該房承旨罷職而道臣事亦甚未安越俸三等揭板斯速改書事令內閣下諭
정조 20년 · 강
備局論奏關西伯朴宗甲留連香山不卽馳到災邑之罪請削其職命姑參酌更考來頭治績以奏
정조 20년 · 목
備局啓言卽見平安監司朴宗甲牒報則以爲寧邊之數日留連巡路排站果由香山而不能體九重分憂之聖意乃於邊府蕩柝之日不捨名山遊覽之計辜負之罪自知難逭嚴敎之下惶懍無地爲辭矣奏御文字何莫非至敬至重而至於道臣啓達尤不敢一字放忽者道內民勢之舒慘一嵗穡事之豐歉上徹聰聽惟有此一路故也今番灣府水災之後道啓之一望穡遲已難逭於重律而泰川等七邑曾無被水之槪論忽於農形登聞無端混擧於安州等十邑之中者尤萬萬駭然且安州等三邑守令之指名現告成命之下仍不擧行此不可但以疏忽言至於灣府水害洛下傳聞已不勝驚慘而爲道臣者固當聞卽馳到以救民急不敢暇息而諉以巡路排站仍入香山多日留連上負九重恫癏之至意下孤一府慘愕之民情此何分義此何道理乎請朴宗甲施以削職之典敎以不卽前進固有其罪比之當初溺職之失不無輕重之殊彼而參酌亦出爲民則今不可許施更考來頭治績敷奏
정조 20년 · 강
備局論奏黃海兵使金思穆乖損體統之罪宜施罷拿之典命仍補勿問嚴飭帥臣後勿如是
정조 20년 · 목
備局啓言卽見黃海監司徐邁修狀啓則以爲巡到黃州兵使金思穆稱以道先生公狀延命一竝廢閣其乖損體統已極駭瞻至於延命之節尤有所重則若是執拗誠是意外所當直爲請勘而係是外補不敢擅論請令廟堂稟處矣兵使之於監司便同上下官體統而延命之體自有所重軍務擧行且關師律則自處以曾經道伯全然廢闕於時道臣行部到本營之日者誠極可駭雖以故事言之臣蓍東先祖文靖公臣斗壽隆慶庚午爲黃海監司萬曆己卯爲延安府使馳進延命于巡營以前任道伯之故時道伯前排軍容皆出待五里而迎八一路傳爲美事繪畵以記之藏于該監營之椽廳至今傳來可按而考本道已例旣如此則該帥臣擧措之乖當益著宜施罷拿之典而重臣特補事體自別不敢循例論勘請上裁敎以莫效古人繪傳之美事徒信近俗先生之除例轉輾葛藤致煩登徹從他抉摘之失難免壞損之責揆以朝體不可無飭而補郡稱以謫倅者謂其罪名之等於嶺海則若罷若拿殊非從重論之道仍補勿問似合還發配之文後勿如是之意嚴飭帥臣
정조 20년 · 강
命金川郡新邑移接日子令廟堂問于該道臣以聞
정조 20년 · 목
黃海監司徐邁修狀啓以爲金川郡守洪秉德牒報內本郡移邑之役今幾告訖社稷位版今九月十六日涓吉移安云告由祭香祝請令該曹照例下送敎以事工易就告成在卽邑倅之誠勤可嘉且況自今泉甘而土肥樂業而安生年年康年事事喜事豈非金邑公私上下之大幸乎物力則不至於撓民而入接則的當在何日令廟堂問于道伯使之招問該倅狀啓
정조 20년 · 강
命南漢行宮修改時策應京裨沈益希加資監董土校柳時謙等賞加
정조 20년 · 목
兵曹啓言南漢行宮殿閣修改之役不但事體自別許多修葺貳衛新建不啻鉅役而京裨之裁量策應土校之奔走監董俱係勞勩都廳策應前郞廳沈益希施以加資之曲監董將校柳時謙鄭龍彬事當區別論賞而出鎭之初宜有拔例奬勸之擧一體施以賞加之典恐合事宜請上裁從之
정조 20년 · 강
命馬馬海土兵李汝節拿來勿論
정조 20년 · 목
義禁府啓言因昌原前府使李汝節態川前縣監趙弘鎭原情判付更令指名報來事行會本道矣卽接慶尙監司李泰永査報則枚擧兩邑牒呈而昌原前府使趙蒙錫以爲府使到任在於乙卯六月而漁稅前屬統營時所納不過爲五兩矣及屬本邑之後隣近邑落網處隨處收稅一年所徵爲二十餘兩而浦戶呼訴故今番還屬統營之請蓋欲矯革其弊源而前官供辭中網船之弊或論報營門或移文各邑云爾則漁弊之生固知其始於屬邑之後自癸丑至乙卯卽是前官在任時故更以前府使李汝節現告態川縣監姜彙喆以爲漁稅屬邑雖在癸丑稅錢捧納始自甲寅前縣監金忠國更爲現告而昌原府漁弊始自屬邑之後前府使李汝節遞歸在於乙卯六月考其年條參以報辭首犯一款無容更査只以態川前縣監金忠國指名修成册上送矣金忠國今方待命拿囚李汝節前因他罪充定平安道江界府馬馬海土兵而當初納供之時或稱論報營門或稱移文各邑至以嚴束任掌禁其疊徵矣遞歸後有此生弊等語有所發明而今此道臣以前府使趙蒙錫所報更爲現告則當初粧撰之罪有不可以已蒙分揀還發配所有所容貸請發遣府書吏更爲拿來添問目取招後勘處允之敎以李汝節更雖拿來其律豈加於定配乎勿論可也
정조 20년 · 강
命充軍安宗厚尹壽民李源培千起一金德行于東萊府李性重于蔚山府配沈鑏于遂安郡
정조 20년 · 목
義禁府啓言釜山僉使安宗厚多大僉使尹壽民豆毛萬戶李源培開雲萬戶千起一西平假將金德行東萊府充軍蔚山府使李性重蔚山府充軍統制左營將沈鑏押送統營決棍後因前配所遂安郡定配允之
정조 20년 · 강
召見藥院提調沈頤之副提調黃昇源及內閣提學沈煥之直提學李晚秀子便殿
정조 20년 · 강
遞承旨李祖承李肇源韓用龜以李益運魚用謙李海愚代之前望也
정조 20년 · 강
命備邊郞李厚重先汰後拿
정조 20년 · 목
敎曰大臣許日前傳諭錯傳近來備郞所爲如許當該郞廳先汰後拿
정조 20년 · 강
命態川縣監姜彙喆罷黜代蔭武中擇差下送
정조 20년 · 목
慶尙監司李泰永狀啓以爲態川縣監姜彙喆聞其父病齎納印符擅離徑行爲先罷黜其罪狀請令攸司稟處敎曰其在孝理之政不可嚴勘況與投印有異者乎勿令攸司稟處其代則殘邑數遞當拔例差送蔭官武臣中地處極好人亦極可合者擬入而待下批一兩日內使之辭朝
정조 20년 · 강
命兩南所進薦新柚子代封事勿爲稟處湖南朔膳物膳柚榴皆許代封
정조 20년 · 목
全羅監司徐鼎修狀啓以爲薦新及茶禮所封柚子石榴今年則冬春經寒擧不結實廣求京外石榴則及期封進計料而柚子則無求得之路請令該曹稟旨分付敎以薦獻柚子自有耽羅貢果本道則薦新所用代封與否不必稟處此意分付嶺南道臣處亦爲知委使之知此擧行○徐鼎修又以九月朔膳石榴求得京外封進其外各朔朔膳榴柚不得已以他物種代封計料馳啓敎以榴柚何必京貿已封者外無論朔膳物膳皆許代封以此分付
정조 20년 · 강
持平金壽祖陳疏乞遞賜此不許
정조 20년 · 목
批以必有家傳之聞又非長往之士胡爲乎過加辭巽爾其勿辭竢間卽爲登途
정조 20년 · 목
義禁府以金忠國罪杖一百收贖告身盡行追奪私罪啓允之
정조 20년 · 강
遞京畿監司金文淳
정조 20년 · 목
敎曰畿伯實病勢難强察云京畿監司金文淳今姑許遞幸行在卽其代今日政以曾經道臣及居留人中綜明有氣力者擇差使之先入侍後交龜
정조 20년 · 강
以黃昇源爲吏曹參判前望也
정조 20년 · 목
敎曰吏曹參判前望單子入之牌招同參政事以昇源批下
정조 20년 · 목
以李鼎揆爲承旨李冕膺爲京畿監司金益淳爲熊川縣監李柱國爲舟師大將
정조 20년 · 강
命前御營大將李漢豊仍任
정조 20년 · 목
敎曰前御營大將李漢豊敍用仍任仍令該曹口傳付軍職牌招傳授命召
정조 20년 · 강
命以二十五日章陵展謁還路詣顯隆園展拜
정조 20년 · 목
禮曹以今秋展謁定於何陵而何問推擇啓敎以章陵展謁仍爲行祭金浦郡宿所依先朝甲寅年例爲之以念後擇吉○禮曹判書閔鍾顯啓言章陵展謁吉日令日官推擇則今月二十五日二十九日俱吉云以何日定行乎敎以二十五日爲之○敎曰園幸之每歲一爲爲造橋之民弊今番幸行由鷺梁則展省園寑情禮當然自金浦還路宿安山直詣顯隆園展拜仍爲行祭以此令禮曹知悉
정조 20년 · 강
召見園幸定例堂上李時秀徐龍輔李晚秀尹行恁舟橋堂上沈頤之禮曹判書閔鍾顯兵曹判書鄭好仁廣州留守徐有隣京畿監司李冕膺于便殿
정조 20년 · 목
敎曰幸行諸務句管諸堂使之來待仍命入侍元子方侍坐予謂好仁曰卿初見元子乎好仁曰臣於六月慶禮時仰瞻元子宮行禮矣予謂元子曰年老崇品卿宰方登筵拜之可也仍敎諸臣答拜頤之曰今年暑熟挽近所無而仰瞻睿容一樣豐潤下情萬萬慶幸矣予謂冕膺曰聞陵幸道路比前挾窄頗甚云民習雖甚可駭到今猝難廣拓修治之際各別申飭於列邑有隣曰金浦境有彭介橋造橋之節卽速擧行然後可無窘束之慮矣予曰橋役頗鉅乎有隣曰役處甚鉅云矣行恁曰今番幸行時各務差員亦與園幸例似有異矣予曰今番則當有橋梁差使員而其外差員中汗漫名色一從省略也行恁曰道路頗遠爲日稍久從官隨卒一導園幸例則不無太簡之慮似當有闊挾自金浦至安山時章標外略干名許令帶去入華城境以後則一導定例不許濫率爲好矣予曰依此爲之至若盤果則各司各營若有杞者無論大官小官決不饒貸矣予謂冕膺曰聞彭介橋卽石橋也先朝甲寅年幸行時以駕轎越過故有添堦矣今番則欲以玉轎渡過添堦之役除之好矣冕膺曰此非大段用力之事不足惜費而其在十分愼重之道不可無添堦矣
정조 20년 · 강
命禁衛大將李敬懋兼察壯勇大將虎符待開門牌招傳授訓鍊大將李柱國兼察禁衛大將前御營大將李邦一代領御營廳仍令訓將壯帥兼察左右捕將
정조 20년 · 목
敎曰禁將以兼察壯勇大將隨駕而虎符體重姑令兼佩待開門牌招傳授禁衛大將訓將兼察留營軍兵一體遙領御營廳留營軍兵前大將李邦一代領左右捕將令留陣大將訓將壯帥兼察臨時牌招聽傳敎事該房知悉
정조 20년 · 강
命陵幸時晝停所及宿所竝依站擧行出還宮時除外方植炬橋梁修治園幸應定外道路亦以園幸騰錄參互用之分辦擧行用最少例皆用儲置米以除民弊
정조 20년 · 목
禮曹判書閔鍾顯啓言章陵展謁行祭後還路詣顯隆園展拜行祭事命下矣節目當爲磨鍊而二十五日龍驤鳳翥亭少駐陽川縣晝停所金浦郡宿所二十六日富平府晝停所安山郡宿所竝依站擧行而自安山詣顯隆園時晝停所則請待華城守臣審察後更爲磨鍊從之敎以兵曹軍令則待華留別單啓下書入外方植炬則出還宮竝置之橋梁則園幸應定道路自當用園幸定例其外畿伯旣承筵敎以園幸騰錄參互用之雖於分辦擧行用最少例用民力者皆用儲置米若有一毫貽弊之端差使員及地方官別樣重勘以此嚴飭
정조 20년 · 강
命隨駕服色軍兵哨數一依園幸定例爲之仍命御營大將李漢豊另抄訓局馬步精兵都領隨駕禁軍挾輦軍加數磨鍊
정조 20년 · 목
兵曹判書鄭好仁啓言今此章陵幸行顯隆園展謁時何營軍兵隨駕何營軍兵留都禁軍馬步軍以幾番幾哨磨鍊而禁衛營雖是隨駕當次鄕軍停番何以爲之乎敎以今番幸行旣兼園幸隨駕服色軍兵哨數一依園幸定例爲之事分付道路稍遠比定例當有闊狹今番則御將另抄訓局馬步精兵都領而步軍三哨馬軍二哨爲先後廂禁軍則比定例加五十人挾輦軍加二十名
정조 20년 · 강
命禁衛大將李敬懋兼察壯勇內使與御營大將李漢豊互爲先後廂隨駕仍命外使趙心泰出待信地
정조 20년 · 목
兵曹判書鄭好仁啓言後廂軍兵依定例以壯勇營軍兵磨鍊而內外使隨駕亦依定例磨鍊乎從之敎以內使率內營馬軍二哨京鄕步軍十哨外使率親軍衛二百人別軍官八十人步軍五哨各於信地隨駕而臨時待下敎與先廂御將互爲先後廂一依近例爲之而後廂則內使所領鄕軍中四哨除出依定例將官率領隨駕又啓言留營留陳何以爲之乎敎以依例磨鍊又敎以壯勇內使年老內殿湯劑有看檢事禁將臨時兼察代領與壯帥總帥御將牌招聽傳敎外使則今番出待信地亦令具意見狀聞後節目啓下
정조 20년 · 강
命訓鍊大將李柱國率訓局軍留陣敦化門外壯勇大將金持默率御營軍留陣弘化門外總戎使徐有大隨駕
정조 20년 · 목
兵曹判書鄭好仁啓言弘化門外總戎使當留陣而軍兵則以訓局餘軍磨鍊乎敎以依例爲之訓將則率訓局軍當於敦化門外留陣總戎使則壯勇大將兼察率御營軍三哨弘化門外信地留陣總帥則雲劍或西班中使之隨駕
정조 20년 · 강
命金浦郡宿所時虎網子除之令排設房設布帳無墻垣處草記更稟
정조 20년 · 목
兵曹判書鄭好仁啓言取考二去甲寅年騰錄則金浦郡宿所時設布帳訓禁兩營擧行虎網子則除之矣今番則金浦安山宿所設布帳令何營擧行虎網子何以爲之乎敎以虎網依甲寅年例除之設布帳則有墻垣處依近例只以排設房布帳爲之無墻垣處草記更稟
정조 20년 · 강
命道路事知兵曹郞廳京畿監司道路摘奸除之
정조 20년 · 목
兵曹判書鄭好仁啓言今此章陵幸行時大小晝停所似當依二去甲寅年例擧行而自金浦郡詣安山宿所自安山詣園所時道路遠近未及詳知請本曹郞廳及道路事知依例發送看審後晝停所及軍令磨鍊啓下敎以晝停所安山一站外禮判啓已定奪道路事知兵曹郞廳摘奸除之京畿監司道路摘奸亦爲除之富平道路則廣留曾已看審以來安山道路則亦令華留看審卿於筵退後詳問軍令磨鍊
정조 20년 · 강
命章陵幸行時斥候伏兵十里內以留營軍門擧行十里外以總戎廳廣州府水原府擧行仍命將士名數及從約之節一依園幸定例爲之
정조 20년 · 목
兵曹判書鄭好仁啓言二去甲寅年章陵幸行時十里內斥候伏兵訓局擧行今春園幸時留營營門擧行矣今番則何以爲之乎從之又啓言二去甲寅年章陵幸行時十里外斥候伏兵總戎廳鎭撫營擧行今春園幸時總戎廳廣州府水原府擧行矣今番則何以爲之乎從之敎以將士名數及從約之節勿用前例一依園幸定例爲之
정조 20년 · 강
命舟橋船限四十隻整待衛護船以京江鹽船使用其餘舟艦竝爲放送
정조 20년 · 목
舟橋堂上沈頤之啓言幸行有命舟橋當爲造成而秋穀載運方當其時不緊船隻不必多數執留橋船限四十隻整待衛護船以京江所在鹽船使用其餘舟艦竝爲放送先此下鄕者或有聞風上來此則分付畿湖道臣及江華留守勿爲上送似好從之
정조 20년 · 강
命今番園幸依各陵秋幸例從官以下盤纏勿爲擧論軍兵糧資令整理所磨鍊以給
정조 20년 · 목
定例堂上李時秀啓言每年園幸時從官以下盤纏及外內營軍兵糧資自外整理所磨鍊卽定例所載而今番則旣有陵幸回鑾時展禮園所之命則係是秋展謁盤纏糧資初不當擧論請一依各陵秋幸例擧行事分付從之敎以園幸旣有所重軍兵則異於官吏詣園所後令整理所磨鍊上下
정조 20년 · 강
命除鷺梁安山等地傳語軍以訓局馬兵設塘
정조 20년 · 목
定例堂上李時秀啓言自鷺梁至金浦自金浦至安山傳語軍依例磨鍊事分付何如敎以傳語置之依古例訓局馬兵設塘以便傳命
정조 20년 · 강
命自園所站至始興司僕芻豆軍馬柴草令廟堂依給代例區劃
정조 20년 · 목
定例堂上李時秀啓言自陽川至安山各站司僕芻豆及軍馬柴草當自畿營分辦進排而自園所站至始興旣有柴草契擧行之例則不必別爲分辦請依例磨鍊上下事分付畿營從之敎以自今年自外整理所擧行而係是科外令廟堂依給代例從便區劃
정조 20년 · 강
命內吹近仗軍士考喧羅卒等量宜加定各司隨率自京至安山站勿拘掌標從便帶去入華城境後毋敢違越定例
정조 20년 · 목
定例堂上李時秀啓言今番隨駕官有一依園幸例磨鍊之命而係是陵幸道里稍遠如內吹近仗軍士考喧羅卒等不可不量宜加定各司隨率亦宜有闊狹之道自京至安山使之勿拘掌標從便帶去入華城境以後一依定例掌標外雖一隸一卒毋敢違越事請預爲嚴飭于各司各營從之敎以安山以前各站雖依所奏闊狹而卿等量給名數俾勿亂雜
정조 20년 · 강
命行在所殿座行路燭都授排設司鑰
정조 20년 · 목
定例堂上李時秀啓言行在所殿座行路燭自今春園幸時貢人不爲待令預爲都授於排設司鑰而今番則金浦安山宿所兩站貢人當依例隨往進排矣以此分付何如敎以一幷都授
정조 20년 · 강
飭隨駕官自持飯毋得違越定例仍諭以遣繡衣考察之意耆老諸臣勿爲磨鍊隨駕官
정조 20년 · 목
定例堂上李時秀啓言今番從官以下自持飯事纔已陳達而各司各營下屬輩或不無托以自持飯違越定例之慮臨時分遣備郞一一考察隨現重繩之意請預爲申明嚴飭從之敎以繡衣亦當差送預爲嚴飭而耆老諸臣則程道稍遠隨駕官勿爲磨鍊
정조 20년 · 강
命定例堂上李時秀前期進去整飭幸行時修理等節其餘進排務從省略
정조 20년 · 목
定例堂上李時秀啓言今番幸行時自京至陵所自陵所至安山臣待整理使啓下前期進去修理等節當奉審整飭從之敎以卿雖進去其餘進排務從省略
정조 20년 · 강
判府事李命植陳疏乞遞壯營提擧及所帶諸任腸批不許
정조 20년 · 목
批以緊任重務俱難輕解至於壯營兼管自可臨時代察勿辭行公
정조 20년 · 강
館學生沈來永等八百二十八人疏請文靖公金麟厚從享文廟賜
정조 20년 · 목
疏略曰臣等伏讀八月八日所下京外儒生疏批聚首激仰竊自幸復見三代之盛也嗚呼先正臣金麟厚造詣淺深臣等前疏之論猶是糟粕之萬一而我殿下批旨中二百五十有餘言字字眞切句句精微先正諸儒之所未及發揮而殿下發揮之公私典籍之所未及闡明而殿下闡明之聽此批而無興起之心者不幾於秉彝之泯乎批下之後奉朝賀臣金鍾秀貽書右議政臣尹蓍東曰凡有血氣之倫莫不有生三事一之義吾君聖人也聰明有臨君而兼師鍾秀今至老白首而仰彌高信彌篤只知吾君之爲吾師寒水齋先生嘗言當今士林領袖非主上而何云有是哉先生之先獲也事有關於吾道斯文而聖謨洋洋廣大精微孰敢遊喙鼓吻二三其說仄聞於近日聖批有以金河西文靖先生從祀聖廡開示丁寧此賤臣之夙昔至願而聖上旣命之賤臣何述焉遯巖之喩恐失照檢性潭之論有足聽聞而聖批中單擧文靖有以見聖人之本意在於表而出之云云繼又大司成臣尹得孚抵大司憲臣宋煥箕書曰迺者文廟從享之議起而十行聖諭提牖多士以河西金先生先爲躋享之意反復丁寧斯文之慶爲如何哉於是乎李儒之章纔徹夢閤之書又出以吾君爲吾師奉將承當而已則夫孰曰不可而乃有一種背馳之議闖生橫出謂之迎合噫此何言也夫迎合與將順似同而實異苟以將順君父之美歸之迎合則書所稱丕應徯志者其亦謂之迎合耶吁亦異矣恭惟我聖上一元淸明之初燭千古未講之義理而錙銖不差成一部不刊之春秋而日星昭揭伊時之先後而贊揚之者亦可以迎合言之耶彼雖急於擠陷而獨不念從古以來迎合之事爲何如事也迎合之君爲何如君也今夢閤之書非夢閤一人之說卽先輩已定之論不惟先輩已定之論爲然竊伏聞之此是聖上講明之數件大義中一事而士類轉相傳誦見此書而聞此事者孰不知關係之至重至大而彼牽於私意者乃反以宵小逢君之目欲售平日構捏之心其亦不思之甚矣竊謂當此之時上以明吾君之盛德下以定斯文之大統惟在執事一言願執事深思遠圖辭而闢之偕至大道則幸甚云云兩大臣之問答一儒賢之往復一辭欽頌八方拭目凡今冠儒服儒之列孰不拱手跂足以俟縟儀之成而幺麼怪鬼輩內蓄傾邪之志外倡迎合之說容易鼓吻欲眩人聽噫嘻此何爲也臣等恐盛禮之或稽痛邪說之肆行慈敢齋沐而陳之伏願殿下亟降明旨特擧先正臣文靖公金麟厚文廟從享之典以衛正學以折姦萌批以京外冠章甫衣縫掖之士請以文靖從祀聖廟者久矣前所持愼有意在耳近所欣聽亦有意在耳大抵數件大義中一事云者爾等疏語可謂略而盡孰謂爾等疏逖能獲予心感歎感歎然莫重之禮有難一疏輕許爾等退而益勉學業
정조 20년 · 강
命前慶尙左水使沈鑏以遠配改付標
정조 20년 · 목
備局啓言卽見前統制使李得濟狀啓則以爲卽接本道前左水使沈鑏謄報則十五日私操後因道臣停操謄關仍爲罷操云量其事勢容或無怪左右沿之或行或否揆以事面未免逕庭左沿一邑六鎭之未趁期會者該水使啓聞請勘而此非獨邑鎭之罪也實亦水使所使也當初道臣水陸操請停啓聞而因發關左右沿使之停操左水使不待行停判下又不見臣營知委只以道臣之關邑鎭舟師之趁期前進者遽皆放還故關飭以巡營狀啓回下之前無或遽罷則左營旋又還集已歸之邑鎭期日迫近水路回遠一邑六鎭之未趁期會者職由於此該水使之詰戎重事擧措顚倒未正操而徒令軍民再聚再放其爲勞費有甚於經操其於城丁舟師之點閱私操之際戎裝部伍擾雜無紀軍校侵討矇不察飭當該前水使沈鑏罪狀請令廟堂稟處矣沈鑏罪狀固宜重勘而頃因判付旣已受棍于統營仍又編配于海西則有不必加律論斷請啓聞中請罪一款今姑置之敎以沈鑏所爲駭妄莫甚近地薄竄律不當罪以遠配傳旨付標事令政院知悉擧行
정조 20년 · 강
命承旨鄭尙愚拿處尋命附過放送
정조 20년 · 목
諸臣入侍擧條誤書故也
정조 20년 · 강
命金吾時囚李厚重放送
정조 20년 · 강
統制使李得濟以右沿漁稅還屬節目馳啓
정조 20년 · 목
狀啓以爲因右議政尹蓍東右沿漁稅還屬統營事所啓有嚴飭該帥別立科條事命下矣今此漁場之還屬亶出於爲海民矯弊之地而在臣營蘇殘之方不啻萬幸凡係受弊之端禁革之道發關各邑使之枚報召致浦民多般採問後爛加商量往復道臣條列節目開坐于後一漁場收稅法例載在均廳事目固當按而行之莫敢違越而丙申還屬後毋論漁條防簾與洋中去處之船元案所付者謂之元稅新起加現者謂之餘稅元稅則塡給均廳掌標餘稅則成給臣營地貼掌標塡給經也加之地貼權也權所以招謗之口實也均廳元稅旣以乙未總定數而總外餘數許令劃補於臣營民債所謂元稅餘稅皆出於漁場而同是稅也不當區而別之各用掌標地貼以啓監色輩容奸之竇從今以後均廳掌標量入加請臣營地貼永爲革罷稅總磨勘時合稅錢幾兩內幾兩乙未比總計除餘數幾兩則統營蕩債代劃付之意自監營懸註勘案轉報均廳事定式施行一均廳事目中有曰漁節網船收殺此處漁事受出掌標後若又往彼處漁場捉魚則許令地方官又依他例捧稅出給掌標故漁場之在各邑也洋中去處船主轉入他邑境洋則各該邑吏不問漁事得失各給掌標各徵其稅故民多稱冤今當還屬釐弊之日宜有別般定式之道治海屬十二邑中巨濟熊川鎭海漆原昌原金海等六邑則屬在東道固城泗川晉州昆陽河東南海等六邑則屬在西道而東道漁民之捉魚於東道者東道防監出給洋中掌標後雖周行六邑更不疊給掌標俾除海民到處疊稅之冤而西道漁民之捉魚於西道六邑者亦如東道例爲之若使東道漁民收殺六邑漁事又往西道漁場捉魚者自西道給標收稅東道亦依此施行而東西道兩稅外更勿疊徵違者照法重繩一雜魚卽道味魚蔑魚石魚之屬而夏間爲當節文魚秋間爲當節靑魚大口魚冬間爲當節各樣稅錢勿令當節續續收捧竝依事目許令翌年春備納以除浦民頻數往來之弊一巨濟一境四面環海漁場數多於他邑邑民專尙海利故設置執籌均俵之法以杜爭奪兼竝之患而年前移屬之時邑吏輩惟意與奪民怨惑甚今當軫弊還屬之日自臣營依前例執籌斷不可已有船隻漁業之類自該邑成册報來後仍爲憑準於巡營勘案俾無陸民冒占執籌之弊一巨濟漁條中十處劃給於營監色雜費之資二十處劃付於本府補民庫者雖云從民願變通之事此等謬例不可蹈襲年年抄擇高價發賣而彙緣爲弊營之十處邑之二十處年加歲增至於累十處而所謂漁民執籌處數歉而庫劣有名無實此爲海民稱冤之第一頭䐉也此後則營邑劃付之謬例一切嚴防竝還給漁民以爲通同執籌之地一執籌之時雖執得好條者或因物力之艱備事故之牽製不無捧價發賣之事漁民中不得執籌者欲爲和買而營屬邑屬爭先脅喝廉價勒奪次次翻賣惟利是圖故漁民初旣失望末又見却以至撤網束手今後則執籌之日考其姓名塡給掌標或有自願斥賣者必令許賣於不得執籌之漁民而成給立旨若有營邑屬勒買者廉探摘發繩以侵占他人田宅律一巨濟漁民有地貼債固城熊川漆原等三邑漁民有浦口債所謂地貼債掌標分給時受標各人看條處好否給多少錢兩於監色者也所謂浦口債依邑報成册自營掌標塡名還送該邑自邑分給各浦漁民後計同浦內漁船數多寡每浦給十數兩錢於監色者也此已往營邑通行之謬例今於還屬釐弊之初決不當因循任置毋論地貼債浦口債一幷革罷莫敢有分錢與受之弊一漁事得失時有不同或有昨年失利而今年見利者或有春夏見利而秋冬失利者有難一例硬定此則臨時詳察參量執稅若其連年失利仍歸陳廢者當其漁節立船之時使之這這來訴摘奸採實卽爲懸頉俾無一民白徵之冤一奸民輩一聞某條漁捉之稍優則輒生廣占奪利之討變幻條名乃以新起之意陳告受標後設網於舊條近處遮截漁路雖因舊主之訴冤毀去新條而或諉之掌標已出今難還收移給新標於舊主而竝徵兩稅不然則新設者藉稱掌標受來百計沮戲於舊主張網之時逞憾徵索無所不至弊端轉滋民不專業故此等奸弊在所痛革今後則凡有新設之訴發遣摘奸詳問便否於舊主必如其兩不相妨然後始爲錄案給標一漁條網船洋中去處各有小船之挾立者此所謂項船汲水船而大船旣納元稅則不當更侵小船載魚往來之行汲水採撨之路自該邑謂之魚商而勒徵商稅云者俱係疊徵當該犯者毋論防監與邑吏各別痛懲一晉州文魚場初非大洋卽一二把漁艇釣捉處而米鹽商舶之近地來泊者亦不無橫侵之患今後則一依當年釣船實數而給標收稅如或如前混徵自本官摘發枚報以爲嚴繩之地一收稅營校謂之防監防監輩必以稅總之比前加剩要爲衒媚營門亦以較優於前謂之從實不欺年年有加莫或少虧其流之害終至於勒稅疊徵怨恨滋甚此乃屬營時爲弊之源繼自今勿問稅總之多少惟從陳起之虛實公平執稅以杜營校之濫觴以除海民之痼弊一收稅防監自臣營具船格給糧資發送期無一毫貽弊於海民而及到洋中遞騎民船次次過涉故漁艇商舶自多失業之冤而操縱取捨之間亦不無侵擾之端事之駭惋莫此爲甚此後則另加察飭隨其現發該校重棍汰任降定櫓軍一防監輩稱以饌物徵索魚束固是必至之勢各該邑鄕所官屬等給廉價本錢恣意討索如此種種侵擾亦是巨弊此後則另加禁斷別般廉探隨現痛繩營屬則重棍汰任邑屬則推捉嚴刑一巨濟條簾掌標則執籌之民當爲卽日受去而其外各邑則自有定主一從邑報成册書塡掌標印封分送該邑使之一一面給以除浦民往來之弊
정조 20년 · 강
召見園幸定例堂上李時秀徐龍輔李晩秀京畿監司李冕膺于重熙堂
정조 20년 · 목
予謂冕膺曰今此章陵幸行先朝甲寅六十年後初有之事也擧行凡節必多生疏而沿路橋梁各處分治之際反致騷繹之弊別定差員一人專管省弊爲好而道路亦以甲寅駕過之路爲之可也予又曰沿路官舍何如云耶冕膺曰擧不成樣惟金浦官舍稍勝云而不可不別般修理矣予曰不必張大只令各其本邑從便爲之
정조 20년 · 강
命禁軍一番番將領率隨駕
정조 20년 · 목
定例堂上李時秀啓言隨駕禁軍五十名有加定之命與定例元數五十人合爲一番則番將事當領率隨駕何以爲之乎從之
정조 20년 · 강
命招搖旗只令隨駕營待令
정조 20년 · 목
定例堂上李時秀啓言在前園幸時招搖旗只隨駕營待令矣今番亦依此擧行乎從之
정조 20년 · 강
命園幸出還宮時自闕外至鷺梁留都軍兵先後廂擧行等節依今春例爲之
정조 20년 · 목
定例堂上李時秀啓言在前園幸時隨駕營軍兵及御前前排挾輦軍禁軍等前期一日先詣津頭越邊待候出還宮時闕外至鷺梁先後廂以留都軍兵擧行而昨年則留陣大將率訓局步軍五哨馬軍二哨爲先後廂今春則總戎使率訓局步軍六哨馬軍二哨爲先後廂挾輦軍一百名禁軍一番亦以留營軍中除出隨駕矣今番則何以磨鍊乎敎以依今春例爲之
정조 20년 · 강
命京畿都事柳畊行橋梁都差員兼行御史事擇道內邑倅中誠勤解事者區劃物力分掌句管
정조 20년 · 목
敎曰今番幸行凡事皆令參用園幸定例其中治道造橋之節最是用民力之事徒守常格貽弊可慮守令差使員一倂除之以本道都事行都差員之職而出宮前潛行邑村兼行繡衣之事道內邑倅中別擇誠勤解事數人區劃物力分掌句檢如是而或有不謹當該守令各於犯科地方駕過時嚴棍充軍以此分付
정조 20년 · 강
召見京畿都事柳畊于重熙堂
정조 20년 · 목
敎曰京畿都事柳畊牌招入侍○予敎畊曰俄下傳敎果見之乎出沒村里潛行往來凡所以爲民弊者一一詳探而役夫之雇價難保其如例準給收穫之前亦不無貽弊之慮幷皆另察若有不得已出道處則出道趁動駕前復命
정조 20년 · 강
命壯勇外使趙心泰安山宿所與中路間待下敎待令別將權領軍兵聚待園所近處待外使到信地率領環衛
정조 20년 · 목
水原留守趙心泰狀啓以爲每年園幸時本府初境遲遲峴至率領馬步軍出待隨駕則當於初境三十里地金光橋出待而安山郡旣是臣營屬邑與本府境無異里數亦不過五十里恐不可以前後出待於境上爲例今番則馬步軍一齊聚待於安山郡官門未知何如旣伏承具意見狀聞之命略附淺見敎以外使則安山郡宿站與中路間待下敎待令以爲從便先詣之地軍兵則別將權領園所近處聚待外使到信地率領環衛作門事分付內使使卽行會仍令兵曹知悉
정조 20년 · 강
命刑曹判書尹師國參議吳鼎源罷職參判李書九削職曹隸付捕廳用治盜律曹吏施以殺獄容奸律同情吏隸嚴囚
정조 20년 · 목
刑曹啓言東部居龍虎營卜馬軍姜尙得進告內以爲渠之同生兄渭得今月初一日與洞里居金一相爲名漢以牛皮剩肉事相鬨而一相先呈本曹自本曹差使兩漢持牌子出來推捉渠兄差使輩謂以情債之不給一漢扶執渠兄一漢捽曳渠兄之上吐敺打以膝築胷至於氣塞之境故不得運身末由被捉而來渠以各居之致雖不目擊一相之相鬨及差使輩敺打之狀渠之兄嫂詳傳本末故聞而知之昨日差使兩漢更爲來到慰問渠兄之病勢而渠兄傷處漸至危劇似有難起之慮故渠以渠兄病重之意進告於兵曹判書則自兵曹成出關子渠兄敺打差使兩漢移送本曹矣渠兄病勢沈重仍爲殞命初因一相之相鬪呈訴被捉末乃被打於差使輩竟至殞命伏乞査出元犯依法償命云初檢官東部都事李始玄覆檢官漢城主簿閔致謙依新頒事目檢驗實因俱以被踢致死懸錄正犯則以李春興懸錄干犯則以李世興懸錄而干連本曹書吏宋得龜供辭以爲今月初一日金慶祥爲名人以被打於姜渭得處來呈所志故渠題出後出牌使李世興李春興捉來次送之矣日暮後差使及姜再得偕來渠處再得曰今此推捉人姜渭得卽吾四寸而爲差使之所敺方在死境故白活次上來汝須告官渠欲入官家擧行則使令輩謂以日暮明日更待之意言及退送矣到今思之渠等恐露敺人之罪作此推托之計而渠則初無以未死前不得白活等語自下阻搪之事云今此曹隸之推捉訟民憑藉索錢壑慾未充恣意踢築終至戕殺人命成獄償命尤不容少緩而兩檢官之實因相符且兩隸同往合力共敺而屍親之供每稱面縛者踢胷繼又膝築及見春興於檢庭以爲打殺吾夫者果是此人詞證亦云俱備春興之爲正犯灼然無疑李興世則索賂竝敺其爲同惡無甚差殊特以獄無兩犯置之干犯另加嚴訊照法敎以成獄之法須於載在法文之事始可會推而此獄則自是無法之司無法之案何以判下乎正犯干犯詞證等名色亦非可論於法外之獄勿論若吏若隸犯無於法之從當不分首從捧結案不待時行刑然後或爲一分修明之端而此亦近於法外所以有起疑而問議之擧大臣收議不肯裨助聰明又何以決此案乎索賂民間行盜賊之事甚於穿窬之習殺獄償命猶屬餘事二隸付之捕廳先用治盜之律一吏亦自本曹施以殺獄容奸之律其可乎此文案還給卿曹所謂前例之考入尤不襯似當該諸堂罷職今聞參判事可謂兩罪俱發以不當引之事引義已屬於壞法任其下吏之阻搪獄未卽究又甚駭然該堂削職卿曹同情吏隸等爲先嚴囚待新判堂出仕決處後草記
정조 20년 · 강
命刑曹郞官申偗具格嚴囚先捧草供
정조 20년 · 목
敎曰設置法司意在於禁暴止亂而近有刑曹錄啓之一案一看駭然再看瞠然特以要囚服念五六日之義姑置其案於案頭思之已屢日間又收議於大臣大臣之議惟李判府外皆未免太草草惜乎有歉於問牛喘之美事當初收議之命非爲殺死之可償死不可代殺而法府之隸以法牌持往民間徵賂索錢爭其多少竟至有殺越之擧而一牌之不足兩隸俱犯兩隸之不足竝與屍親奔告之路爲法吏者挺身阻搪幾不得成獄而後已比之牛喘其爲澟然尤當何如人而無禮詩人猶刺其不遄死國而無法何以爲國若此不已法司將爲不法之司置此不法之司而界之以五刑五用之責則各實太相反雖欲擧措得宜大畏民志得乎毀刑曹革刑官罷刑吏然後庶可以少謝都民之嗤笑然而此屬行不得之政姑不下敎而若於決其案也按常而已循故而已則朝廷爲有法之朝廷乎否乎爲下民之所瞻仰乎否乎所謂出牌之郞官雖無與於下手之事而兩隸一吏許多作犯之層節如彼其狼籍則在官不知諉之吏隸何異於非渠也卽挺也刃也云乎哉凡殺人償命之法耳目所不及思慮所未到猶且成獄況刑曹今番事未可謂之耳目思慮之外則渠之至今免罪別有參前倚衡之端而然果何等失刑而敢於前例考入之命視若尋常以汗漫說話奏對昨日今日一問再問毫無知罪求死之意如許郞官若不以其法從事後弊其可言乎當該刑曹郞官爲先問名出付王府具格嚴囚重囚之間該堂赴衙捧招今日適値齋日先捧草供若不直招則過齋後除尋常各別嚴刑以聞以懲庶僚頑不知懼之習
정조 20년 · 강
以李得臣爲刑曹判書李亨元爲參判金啓洛爲參議幷前望也
정조 20년 · 강
嚴飭廣州判官金履鎬搜訪遺棄兒
정조 20년 · 목
廣州留守徐有隣以境內姑無遺棄兒事馳啓敎以本府幅員之大豈可曰無乎乎嚴飭判官之意分付守臣處
정조 20년 · 강
命義州渰溺而生還者恤典勿爲推還